
RAPORT DE SPECIALITATE
privind  aprobarea asigurării continuității prestării activității  serviciului pentru gestionarea câinilor fără stăpân din  Municipiul Timișoara, până la finalizarea procedurii de atribuire prin licitație deschisă, prin încheierea unui contract de achiziție publică de servicii, prin procedura de negociere fără publicarea prealabilă a unui anunț de participare
Având în vedere Referatul de aprobare al proiectului de hotărâre al Primarului Municipiului Timișoara și Proiectul de hotărâre privind aprobarea asigurării continuității prestării activității  serviciului pentru gestionarea câinilor fără stăpân din  Municipiul Timișoara, până la finalizarea procedurii de atribuire prin licitație deschisă, prin încheierea unui contract de achiziție publică de servicii, prin procedura de negociere fără publicarea prealabilă a unui anunț de participare.

Facem următoarele precizări:
În conformitate cu prevederile art. 2 lit. m)  din Normele  metodologice  de aplicare a O.U.G. nr.155/2001 aprobate prin  H.G. nr. 1059/2013, serviciu specializat pentru gestionarea câinilor fără stăpân – serviciu de utilitate public, înființat la nivelul unităților administrative teritoriale, respectiv al subdiviziunilor acestora, în condițiile legii, de consiliul local, respectiv de Consiliul General al Municipiului București, în scopul gestionării câinilor fără stăpân de pe raza unității administrativ teritoriale respective;


Primăria Municipiului Timișoara intenționează să încheie un contract de achiziție publică de servicii pentru activitățile menționate mai sus, în scopul asigurării continuității activităților serviciului pentru gestionarea câinilor fără stăpân din  Municipiul Timișoara, pe o perioadă determinată de maxim 6 luni, în limita bugetului prevăzut pentru asigurare continuității, din suma rămasă neconsumată din contractul anterior, pentru a face față unei situații neprevăzute determinate de cauze obiective ce au dus întârzierea procedurilor de achiziție.
 
Potrivit art. 104 alin. 1 - Paragraful 7 - Negocierea fără publicare prealabilă - din Legea nr. 98/2016 privind achizițiile publice, autoritatea publică are dreptul de a aplica procedura de negociere fără publicarea prealabilă a unui anunț de participare pentru atribuirea contractelor de achiziții publice de servicii în următoarele cazuri:

 lit. c.): ”Ca o măsură absolut necesară, atunci când, din motive de extremă urgență, determinate de evenimente care nu puteau fi prevăzute de către autoritatea contractantă, termenele pentru procedurile de licitație deschisă, licitație restrânsă, negociere competitivă sau procedură simplificată nu pot fi respectate„.
Având în vedere programul de gestionare a câinilor fără stăpân aplicat de aproximativ 14 ani, în care eutanasierea a fost ultima metodă de control al numărului de câini comunitari, aplicată aproape exclusiv pentru curmarea suferinței animalelor şi fiind posibilă menținerea şi întreţinerea câinilor în adăpost, după campania de sterilizare şi returnare în teritoriu desfășurată în anul 2013 ( urmată de foarte multe sesizări referitoare la disconfortul generat de prezenta câinilor pe străzi), efectele fiind vizibile în prezent atât prin scăderea numărului de câini comunitari observaţi pe domeniul public al municipiului Timișoara, din care mare parte sunt adăpostiţi pe terenurile dezafectate, proprietate privată, cât şi prin scăderea numărului de sesizări referitoare la disconfortul generat de prezenţa câinilor pe străzi.

 
Luând în considerare că, în perimetrul municipiului Timișoara, momentan, acesta este singurul adăpost, de această capacitate, autorizat, până la noua concesionare a Serviciului de gestiune a câinilor fără stăpân sau amenajarea unui adăpost public in gestiune directă, plasarea celor aproximativ 570 câini adăpostiți şi întreținuți  este imposibilă. 


Înaintarea spre adopţie, cu toate că este gratuită şi animalele adoptate sunt sterilizate, deparazitate, vaccinate şi microcipate, reprezintă o soluţie doar pentru exemplarele cu potenţial de adopţie crescut, puţini dintre cei rămaşi în adăpost în urma campaniilor de adopţii realizate până în prezent.

 
Returnarea acestora în teritoriu, cu toate că sunt sterilizaţi în proporţie de 90 %, în condiţiile în care:

-
majoritatea sunt adăpostiţi de o lungă perioadă de timp, primind raţia zilnică fără efort;

-
populaţia municipiului este obişnuită cu prezenţa câinilor în număr foarte mic pe domeniul public, aflati la periferie şi în zonele dezafectate, terenuri private;

ar genera frică, devenind un pericol iminent pentru locuitorii Municipiului Timisoara, generand  incidente şi creşterea numărului de sesizări, pe care nu le-am putea soluţiona dat  fiind  timpul necesar reorganizării serviciului.

Având în vedere faptul că, aceşti câini sunt adăpostiţi de o perioadă mai mare de 14 zile lucrătoare şi datorită faptului că nu ar mai exista spaţii de cazare, în conformitate cu H.G. 1059/2013 privind Normele metodologice de aplicare a Ordonanţei de urgenţă a Guvernului nr. 155/2001 privind aprobarea programului de gestionare a câinilor fără stăpân, consolidată, Capitolul XI, Art. 35, pentru câinii rămaşi se pot emite decizii de eutanasiere. 

Reiterăm faptul că, eutanasia a fost ultima metodă de control a populaţiei canine fără stăpân aplicată în municipiul Timişoara, aproape exclusiv în vederea curmării suferinţei animalelor, datorită faptului că a fost posibilă, până în prezent, după campania masivă de sterilizare şi întoarcere în teritoriu din 2013, menţinerea câinilor ridicaţi în urma sesizărilor în adăpost şi promovarea lor spre adopţie.


În prezent în Municipiul Timișoara, serviciul de gestionare a câinilor fără stăpân funcționează în baza contractului nr. 143/23.09.2019 de delegare a gestiunii serviciului pentru gestionarea câinilor fără stăpân din  Municipiul Timișoara, prin concesiune, contract a cărui valabilitate expira în 22  septembrie a anului în curs. 
  
 La data prezentei, din contractul nr. 143/23.09.2023 a rămas suma de 834.000 lei neconsumată, astfel aceștia pot fi folosiți în vederea asigurării continuității serviciului. 

În vederea asigurării continuității serviciului pe perioada necesară finalizării procedurii de licitație, autoritatea contractantă poate proceda la atribuirea unui contract, pe motive de urgență, cu respectarea acelorași cerințe de calitate pentru prestarea serviciului stabilite în caietul de sarcini aprobat de către Consiliul Local al Municipiului Timișoara, prin aplicarea procedurii de negociere fără publicarea prealabilă a unui anunț de participare prevăzută la art.104 alin.(1) lit c) din Legea nr. 98/2016 privind achizițiile publice, cu modificările și completările ulterioare.


De asemenea, în conformitate cu prevederile art.93 alin.(4) din Normele metodologice aprobate prin HG 395/2016 cu modificările și completările ulterioare, potrivit cărora, „În situații în care se impune intervenția imediată, procedura de negociere fără publicare prealabilă a unui anunț de participare prevăzută la art.104 alin.(1) lit.c) din Legea nr. 98/2016 poate fi aplicată chiar dacă se desfășoară în paralel cu altă procedură de atribuire prevăzută de lege.

Având în vedere împrejurările prezentate mai sus, faptul că termenele pentru inițierea, desfășurarea și finalizarea procedurii de licitație deschisă, ce urmează să se desfășoare în condițiile Legii nr.100/2016 privind concesiunile de lucrări și concesiunile de servicii, durează în timp și nu pot fi respectate până la încetarea contractului în derulare și intrarea în vigoare a noului contract de delegare a gestiunii prin concesiune, considerăm că sunt îndeplinite condițiile ce justifică extrema urgentă și, propunem: atribuirea activităților menționate mai sus, prin procedura de negociere fără publicare prealabilă, prevăzută de Legea nr.98/2016 privind achizițiile publice.


Inițierea procedurii de negociere fără publicare prealabilă, în condițiile Legii nr.98/2016 privind achizițiile publice, se realizează prin transmiterea unei invitații de participare la negociere însoțită de documentația de atribuire, către unul, sau ori de câte ori este posibil, către mai mulți operatori economici sau să se negocieze cu un singur operator, cu condiția ca operatorul respectiv să îndeplinească toate cerințele din fișa de date și din caietul de sarcini.


Având în vedere prevederile legale expuse în prezentul raport, apreciem că proiectul de hotărâre  privind aprobarea asigurării continuității prestării serviciului pentru gestionarea câinilor fără stăpân din  Municipiul Timișoara, până la finalizarea procedurii de atribuire prin licitație deschisă, prin încheierea unui contract de achiziție publică de servicii, prin procedura de negociere fără publicarea prealabilă a unui anunț de participare, îndeplinește condițiile pentru a fi supus dezbaterii și aprobării plenului consiliului local.

